ઔર્વ ઋષિને પુત્રી કંદલી પ્રત્યે પ્રેમ હતો, એ જ રીતે વ્યાધને દીકરી અર્જુનકા માટે અપરંપાર સ્નેહ હતો. આ સ્નેહને કારણે જ તેમણે અર્જુનકાને દુઃખી કરનાર તેની સાસુને ધ્યાનમાં રાખીને સંપૂર્ણ સ્ત્રીજાતિને શાપ આપ્યો હતો. વરાહ મહાપુરાણની કથા પ્રમાણે વ્યાધે પુત્રી અર્જુનકાને મતંગ ઋષિના પ્રસન્ન નામના પુત્ર સાથે પરણાવી. અર્જુનકા સાસરે ગઈ. શરૂઆતના થોડા દિવસ તો બધું બરાબર ચાલ્યું, પણ પછી સાસુને અર્જુનકાના દોષ દેખાવા લાગ્યા. એક વાર સાસુ અર્જુનકા પર ગુસ્સે થયાં. અમંગળ વચન કહ્યાંઃ ‘તને પતિની સેવા-શુશ્રૂષા કઈ રીતે કરવી તે આવડતું નથી. જીવહિંસા કરનારા વ્યાધની દીકરી તો આવી – તારા જેવી જ હોય ને?’